b'\n_START_ARTICLE_\nZdravko Lipov\xc5\xa1ek\n_START_SECTION_\nIgralska kariera\n_START_PARAGRAPH_\nV mladosti je bil nogometni vratar in ob ustanovitvi HK Svoboda Ljubljana leta 1982 je nogometne \xc4\x8devlje zamenjal za hokejsko palico. Kmalu je postal eden izmed klju\xc4\x8dnih igralcev v klubu in s svojimi obrambami veliko pripomogel k uspehom kluba v osemdesetih letih prej\xc5\xa1njega stoletja. V tem obdobju se za ve\xc4\x8dje uspehe \xc5\xa1teje drugo mesto v 2. zvezni ligi (zahod) leta 1985, zmaga na slovenskem dvoranskem prvenstvu leta 1987 in osvojitev slovenskega pokala leta 1989. Poleg tega je bil s klubom uspe\xc5\xa1en tudi na mnogih mednarodnih prijateljskih turnirjih._NEWLINE_Nepozabna bo ostala njegova obramba kazenskega strela v zadnjih minutah tekme med HK Svoboda in HK Lipovci, ki je v sezoni 1991/1992, odlo\xc4\x8dala o nasovu prvaka na prvem dr\xc5\xbeavnem prvenstvu v samostojni Sloveniji. Tekma se je kon\xc4\x8dala z 1:0 za HK Svoboda, ki je tako postal prvi dr\xc5\xbeavni prvak v hokeju na travi v Sloveniji. Zelo uspe\xc5\xa1en je bil tudi na dr\xc5\xbeavnih dvoranskih prvenstvih in slavil naslov prvaka v letih 1992, 1993 in 1994. Na dvoranskem prvenstvu leta 1996, se je nato tudi poslovil od aktivnega igranja._NEWLINE_Bil je tudi standardni \xc4\x8dlan republi\xc5\xa1ke reprezentance Slovenije, ki je v osemdesetih letih prej\xc5\xa1njega stoletja nastopala na turnirjih bratstva in enotnosti v okviru biv\xc5\xa1e dr\xc5\xbeave. Po osamosvojitvi Slovenije je leta 1992 v Zagrebu nastopil na prvi tekmi dr\xc5\xbeavne reprezentance Slovenije, na povratni tekmi v Bratoncih pa je prejel uradno zahvalo ZHNTS za uspe\xc5\xa1no igranje v reprezentanci.\n_START_SECTION_\nTrenerska kariera\n_START_PARAGRAPH_\nLeta 1993 je bil na 1. Panonskem pokalu pomo\xc4\x8dnik selektorja \xc5\xa0tefana \xc5\xa0kerlaka in hkrati tudi trener vratarjev v \xc4\x8dlanski reprezentanci Slovenije. Po kon\xc4\x8dani igralski karieri je leta 1997 prevzel vodenje \xc4\x8dlanske ekipe UHK Svoboda, vendar je trenersko pot sklenil \xc5\xbee po eni sezoni.\n_START_SECTION_\nOstalo\n_START_PARAGRAPH_\nPo tem ko je zapustil hokej na travi, se je za\xc4\x8del ukvarjati s petanko in leta 2002 postal dr\xc5\xbeavni podprvak v igri trojk.'